b'\n_START_ARTICLE_\n5-krone\n_START_SECTION_\nFemkronemynter under den skandinaviske myntunion (1874-1924)\n_START_PARAGRAPH_\nI 1873 forhandlet Norge, Sverige og Danmark frem den skandinaviske myntunion basert p\xc3\xa5 gullstandarden. Sverige og Danmark vedtok myntunionen, mens Stortinget stemte nei til at Norge skulle slutte seg til. Etter at stortinget hadde stemt nei vedtok de en halvveis gjennomf\xc3\xb8ring med speciedaler og gullstandart. Denne ble tilpasset myntunionen ved at en speciedaler ble delt inn i fire kroner som igjen ble delt inn i 30 skilling og 100 \xc3\xb8re. At myntene hadde to val\xc3\xb8rer i perioden var alts\xc3\xa5 ikke et resultat av man \xc3\xb8nsket \xc3\xa5 lette overgangen slik enkelte tror. Ved lov om pengevesenet av 17. april 1875 fant stortinget ut at man likevel skulle slutte seg til myntunionen og de tidligere myntenhetene speciedaler og skilling ble erstattet med en krone som ble inndelt i 100 \xc3\xb8re. Mynter fra de tre landene hadde samme navn, vekt og st\xc3\xb8rrelse, og samme renhet i henholdsvis s\xc3\xb8lv og gull. Mynter som ble preget i \xc3\xa9t land, var derfor gyldig betalingsmiddel i alle tre. Ved innf\xc3\xb8ringen av myntunionen vedtok man \xc3\xa5 ha 1, 2, 10 og 20 kroners mynter og sedler i val\xc3\xb8rene 5, 10, 50 kroner og opp til 1000 kr. Det oppsto et hull ved at man ikke hadde en femkronesmynt. Derfor vedtok man et tillegg til konvensjonen i 1880 hvor de tre landene ogs\xc3\xa5 fikk anledning til \xc3\xa5 lage femkronemynter i gull. Norge laget aldri slike femkronemynter, men det gjorde Sverige. De svenske femkronene var gyldige i Norge og i perioden sirkulerte det derfor femkronemynter i Norge selv om de ikke var norske.\n_START_SECTION_\nPr\xc3\xb8vemynter\n_START_PARAGRAPH_\nF\xc3\xb8r innf\xc3\xb8relsen av 5 kronemynten i 1963 ble det laget flere pr\xc3\xb8vemynter. Bl.a. en med motiv som 10 og 20 kroner 1910 og en med motiv som 2 kroner 1908-1917. Det ble ogs\xc3\xa5 laget flere forskjellige pr\xc3\xb8vemynter med samme motiv som ble innf\xc3\xb8rt, men sm\xc3\xa5 forskjeller i vekt og utf\xc3\xb8relse. I 1970 ble det laget en pr\xc3\xb8vemynt som var forl\xc3\xb8peren til andre utgave i 1974. Flere av disse pr\xc3\xb8vemyntene har kommet ut i privat eie og befinner seg n\xc3\xa5 i myntsamlinger.'